በሰው ሕይወት አድሮ መንፈሳዊ አሳብ የሚያሳስብ፥ መንፈሳዊ ነገር የሚያናግር፥ መንፈሳዊ ሥራም የሚያሠራ መንፈስ ቅዱስ ነው። የሰው ልጅ ከውኃ እና ከመንፈስ ቅዱስ በሚወለድበት ቅጽበት የመንፈስ ቅዱስ ማደሪያ የጸጋው ባለቤት ይሆናል። ዮሐ ፫፥፭። በልዩ ጸጋ በእናት ማኅፀን እያለም የመንፈስ ቅዱስ ማደሪያ የሚሆንበት ጊዜም አለ። እግዚአብሔር ብላቴናውን ኤርምያስን፦ “በእናትህ ሆድ ሳልሠራህ አውቄሃለሁ፥ ከማኅፀንም ሳትወጣ ቀድሼሃለሁ፥ ለአሕዛብም ነቢይ አድርጌሃለሁ።” ብሎታል። ኤር ፩፥፭። በእግዚአብሔር ፊት በባለሟልነት የሚገለጥ ቅዱስ ገብርኤልም ስለ መጥምቀ መለኮት ቅዱስ ዮሐንስ፦”ከእናቱ ማሕፀን ጀምሮም መንፈስ ቅዱስ ያድርበታል።” ብሏል። ሉቃ ፩፥፲፭። ይልቁንም ጌታችን አምላካችን መድኃኒታችን ኢየሱስ ክርስቶስ “ከእናታቸው ማኅፀን ጀምሮ የተወለዱ ጃንደረቦች አሉና” ብሏል። ማቴ ፲፱፥፲፪። የመንፈስ ቅዱስ ማደሪያ መሆን ለሰው ልጅ ሁሉ የተሰጠ ጸጋ ነው። ሐዋርያ ቅዱስ ጳውሎስ፦ “እናንተ የእግዚአብሔር ቤተ መቅደስ እንደሆናችሁ የእግዚአብሔር መንፈስም በእናንተ ላይ እንዲኖር አታውቁምን?... ሥጋችሁ ከእግዚአብሔር ለተቀበላችሁት በእናንተ አድሮ ላለ ለመንፈስ ቅዱስ ቤተ መቅደስ እንደሆነ አታውቁምን?” ያለው ለዚህ ነው። ፩ኛ ቆሮ ፭፥፲፮ ፣ ፮፥፲፱።
